ΑΠΟΦΑΣΗ ΤΗΣ ΕΠΙΤΡΟΠΗΣ της 6ης Σεπτεμβρίου 1991 σχετικά με τη σύναψη πρωτοκόλλου για το εμπόριο και την οικονομική και εμπορική συνεργασία μεταξύ της Ευρωπαϊκής Κοινότητας Άνθρακα και Χάλυβα (ΕΚΑΧ), αφενός, και της Δημοκρατίας της Πολωνίας, αφετέρου (91/597/EKAX) Η ΕΠΙΤΡΟΠΗ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95, Εκτιμώντας: ότι, μετά από την απόφαση του Συμβουλίου της 8ης Φεβρουαρίου 1990, η Επιτροπή διεξήγαγε διαπραγματεύσεις με τη Δημοκρατία της Πολωνίας που κατέληξαν σε ένα πρωτόκολλο για το εμπόριο και την εμπορική και οικονομική συνεργασία όσον αφορά τα προϊόντα ΕΚΑΧ- ότι η σύναψη της παρούσας συμφωνίας είναι απαραίτητη για την επίτευξη των στόχων της Κοινότητας όπως αυτοί καθορίζονται κυρίως στα άρθρα 2 και 3 της συνθήκης για την ίδρυση της ΕΚΑΧ- ότι η παρούσα απόφαση δεν θίγει τις αρμοδιότητες των κρατών μελών σε θέματα εμπορικής πολιτικής που αναφέρονται στο άρθρο 71 της συνθήκης- Μετά από διαβουλεύσεις με τη συμβουλευτική επιτροπή ΕΚΑΧ και κατόπιν της ομόφωνης σύμφωνης γνώμης του Συμβουλίου, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πρωτόκολλο που αφορά το εμπόριο και την εμπορική και οικονομική συνεργασία μεταξύ της ΕΚΑΧ, αφενός, και της Δημοκρατίας της Πολωνίας, αφετέρου, εγκρίνεται εξ ονόματος της ΕΚΑΧ. Το κείμενο του πρωτοκόλλου επισυνάπτεται στην παρούσα απόφαση. Άρθρο 2 Η Επιτροπή διορίζει ένα μέλος της ως αρμόδιο για την υπογραφή του πρωτοκόλλου που δεσμεύει την ΕΚΑΧ. Άρθρο 3 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Βρυξέλλες, 6 Σεπτεμβρίου 1991.

[Source: multi_eurlex | Tokens: 1530]